作者:王周
標題:齒落詞
內容:己卯至庚辰，仲夏晦之暮。吾齒右排上，一齒脫而去。呼吸缺吾防，咀嚼欠吾助。年龠惜不返，日馭走為蠹。唇亡得無寒，舌在從何訴。輔車宜長依，發膚可增懼。不須考前古，聊且為近喻。有如雲中雨，雨散絕回顧。有如枝上葉，葉脫難再附。白髮非獨愁，紅顏豈私駐。何必鬱九回，何必牽百慮。開尊複開懷，引筆作長句。